b'\n_START_ARTICLE_\nDunkerque\n_START_SECTION_\nZgodovina\n_START_PARAGRAPH_\nPrva najdena omemba Dunkerquea izhaja iz leta 1067. Kraj in celotno obmo\xc4\x8dje v njegovi okolici sta bila dolgo \xc4\x8dasa predmet ozemeljskih sporov med \xc5\xa0panijo, Anglijo, Nizozemsko in Francijo, saj je bil pomembno izhodi\xc5\xa1\xc4\x8de za trgovanje in potovanje preko Doverske o\xc5\xbeine, zaradi tega pa ve\xc4\x8dkrat tudi baza plenilcev trgovskih ladij zlasti nizozemskega porekla._NEWLINE_Dunkerque je mo\xc4\x8dno prizadela \xc5\xbee prva svetovna vojna zaradi ve\xc4\x8dkratnih napadov nem\xc5\xa1ke vojske._NEWLINE__NEWLINE_Mesto je v drugi svetovni vojni utrpelo veliko gmotno \xc5\xa1kodo zaradi bombardiranj. Med invazijo nem\xc5\xa1ke armade na Francijo leta 1940 je bil prizori\xc5\xa1\xc4\x8de velike bitke, iz katere se je med nenehnim bombardiranjem \xc4\x8dez kanal v Anglijo umaknilo 338.226 francoskih in britanskih vojakov (operacija Dinamo). Proti koncu vojne so po uspe\xc5\xa1ni invaziji na Normandijo zavezni\xc5\xa1ke \xc4\x8dete sku\xc5\xa1ale osvoboditi mesto, a ga nem\xc5\xa1ka oblast ni izpustila iz svojih rok vse do kapitulacije maja 1945._NEWLINE_14. decembra 2002 je v bli\xc5\xbeini pristani\xc5\xa1\xc4\x8da pri\xc5\xa1lo do tr\xc4\x8denja dveh ladij, od katerih se je norve\xc5\xa1ka Tricolor potopila ter od takrat dalje povzro\xc4\x8da tveganje za plovbo.'